Straits Settlements

Straits Settlements (iné názvy: Straits-Settlements, Prielivové osady, Úžinové osady; po angl. Straits Settlements) bola britská kolónia v rokoch 18261946 (počas druhej vojny okupovaná Japonskom), ktorá sa nachádzala najmä na niektorých menších častiach Malajského polostrova pri Melackom prielive (odtiaľ pochádza aj jej názov).

Charakteristika 
Vznikla v roku 1826 spojením britských kolónií Penang (založenej v roku 1786), Melaka (pod britskou správou od roku 1824) a Singapur (založenej v roku 1819/1824). Spočiatku ju spravovala Východoindická spoločnosť formálne ako súčasť Britskej Indie. Od roku 1858 ju spravoval „India Office“ v Londýne a od roku 1867 bola korunnou kolóniou, ktorú spravoval „Colonial Office“ v Londýne. Hlavným mestom kolónie bol od roku 1832 Singapur. V 20. storočí kolóniu riadil guvernér, ktorý bol bol zodpovedný nielen za túto kolóniu, ale zároveň bol aj vysokým komisárom pre Malajské štáty (v dnešnej Malajzii) a britským agentom pre Britské Severné Borneo a Sarawak.

Časti 
Kolónia Straits Settlements pozostávala z týchto častí, z ktorých posledné tri sa nachádzajú mimo Melackého prielivu:
 Penang:
 vlastný Penang (istý čas nazývaný: Prince of Wales Island) - t.j. ostrov Pinang; súčasť Prielivových osád od ich vzniku (1826)
 Provincia Wellesley - t.j. pobrežie na pevnine priľahlej k ostrovu Pinang; dependencia Penangu; súčasť Prielivových osád od ich vzniku (1826)
 Dingdings - t.j. územie dnešného malajského okresu Manjung; dependencia Penangu, ktorá však bola z praktických dôvodov spravovaná z Peraku; súčasť Prielivových osád od r. 1874 (resp. ostrovná časť Dingdingsu čiastočne už od roku 1826)
 Melaka (angl. Malacca) - t.j. územie dnešného malajského štátu Melaka; súčasť Prielivových osád od ich vzniku (1826); v 30. rokoch 19. stor. bol prechodne súčasťou Melaky aj Naning
 Singapur - t.j. územie dnešného samostatného štátu Singapur; súčasť Prielivových osád od ich vzniku (1826)
 Labuan - t.j. malý ostrov severovýchodne od Sarawaku; súčasť Prielivových osád od r. 1907 najprv ako súčasť (dependencia) Singapuru, potom od r. 1912 ako samostatná jednotka na rovnakej úrovni ako Penang, Melaka a Singapur
 Kokosové ostrovy - súčasť Prielivových osád od roku 1886, od roku 1903 ako súčasť (dependencia) Singapuru 
 Vianočný ostrov - súčasť Prielivových osád od roku 1888, od roku 1900 ako súčasť (dependencia) Singapuru

Vývoj po roku 1946 
Po zániku kolónie v roku 1946 boli ďalšie osudy jej území takéto:
 Penang a Melaka sa stali súčasťou Malajského zväzu, predchodcu dnešnej Malajzie 
 Singapur sa stal samostatnou korunnou kolóniou, od roku 1959 bol samosprávnym štátom v rámci Spoločenstva národov. V roku sa 1963 stal súčasťou Malajzie a od roku 1965 je samostatnou republikou v rámci Spoločenstva národov.
 Labuan sa stal súčasťou britskej kolónie Severné Borneo, ktorá sa v roku 1963 stala súčasťou Malajzie.
 Kokosové ostrovy a Vianočný ostrov zostali najprv v správe Singapuru, ale v 50. rokoch boli presunuté pod správu Austrálie. Kokosové ostrovy boli presunuté v roku 1955, Vianočný ostrov v roku 1958.

Referencie

Iné projekty 

Dejiny Malajzie
Zaniknuté štáty Ázie
Britské kolónie